אין לבלבל עם אין לבלבל ערך זה, העוסק במדרשה בראשות הרב דני סגל שמרכזה ביישוב אלון, עם הערך "עין פרת - המדרשה למנהיגות חברתית", העוסק במדרשה ומכינה קדם צבאית בראשות ד"ר דוד נחמן, שמרכזה בכפר אדומים.
לוגו מבוע – בית מדרש ישראלי
**מבוע - בית מדרש ישראלי** (עד 2023 נקרא **בית פרת - מדרשה ישראלית**, עד 2019 נקרא **עין פרת - המדרשה באלון**) הוא רשת של בתי מדרש קהילתיים ברחבי ישראל, הפונים לבנות ולבני הזרם המרכזי המתחדש של החברה הישראלית

המדרשה מציעה מספר תוכניות קבועות המתקיימות לאורך השנה ועוסקות בעיקרן בלימוד יהדות ובתרבות ישראלית, לצד תחומי דעת שונים ומגוונים. לצדן, קהילת המדרשה פועלת בכמה מוקדים בארץ כבית ללימוד, התכנסות, תפילה, חינוך ועשייה חברתית.

למבוע ישנם בתי קבע בשלושה מוקדים: ירושלים, תל אביב והיישוב אלון, כמו גם מוקדי פעילות מרכזיים בבאר שבע ובחיפה. את המדרשה מובילים הרב דני סגל, ראש המדרשה, ענת סילברסטון המנכ"לית, וקרן אפלבאום-ריף סמנכ"לית הפיתוח.

היסטוריה
--------

המדרשה החלה את דרכה בשנת 2003 כשלוחה של המכינה הקדם-צבאית עין פרת, וכתוכנית המשך לבוגרי מכינות קדם-צבאיות ושנות-שירות, שביקשו להאריך את לימודיהם בחצי שנה נוספת. התוכנית התקיימה בקמפוס נפרד ביישוב אלון שהיה סמוך למקום המכינה בכפר אדומים.

לימים הפכה התוכנית הנפרדת למוסד העומד בפני עצמו וקיבלה את השם 'עין פרת - המדרשה באלון'. בשנת 2006 החלה המדרשה לקיים תוכניות עצמאיות בקמפוס המדרשה באלון, שיועדו בעיקרן לבוגרי צבא, מכל הקשת הדתית. 
שתי תוכניות הליבה הקבועות של המדרשה, שמתקיימות בקביעות מאז, הן 'תוכנית אלול' –תוכנית בית-מדרשית בת 40 ימים המתקיימת בכל קיץ במהלך חודש אלול, ו'תוכנית מבוע' – תוכנית בית-מדרשית בת כארבעה חודשים. בתוכניות אלה משתתפים כיום כ-300 איש מדי שנה. בוגרי תוכניות המדרשה מראשיתה ועד היום מונים כ-4,000 איש.

עם השנים הלכה וגדלה המדרשה מעבר לתוכניות הליבה והתעצבה כקהילה הפונה לכלל החברה הישראלית ומבוססת על לימוד, תפילה ואקטיביזם חברתי. כיום, המדרשה פרושה בכמה מוקדים ברחבי הארץ שבהם מתקיימים באופן קבוע שיעורים, בתי-מדרש שונים, אירועים ויוזמות חברתיות.

בשנת 2019 המדרשה שינתה את שמה ל'בית פרת – מדרשה ישראלית' והשיקה סמליל חדש, ומאז שנת 2023 שם המדרשה הוא 'מבוע – בית מדרש ישראלי'.

בית המדרש חבר בפנים - איגוד ארגוני יהדות ישראלית ושותפה ב'רשות הרבים - הפורום הירושלמי לארגוני התחדשות יהודית'.

פעילות המדרשה
-------------

### תוכניות ליבה

במדרשה מתקיימות שתי תוכניות ליבה:

#### תוכנית מבוע

**תוכנית מבוע** היא תכנית בית מדרשית בת ארבעה חודשים המיועדת בעיקרה לצעירות ולצעירים אחרי צבא או שירות לאומי ומתקיימת בקמפוס שבאלון. התוכנית מציעה יציאה למסע אישי וקבוצתי המאפשר לפגוש וללמוד את היצירות הגדולות שמרכיבות את הזהות היהודית והישראלית, במטרה ליצור שיח ישראלי שונה: פתוח, מכבד, מגוון, רלוונטי ועמוק.

הלימודים בתוכנית מבוע נערכים מבוקר עד לילה בלו"ז המורכב משיעורים, סדנאות, לימוד אישי או לימוד בחברותא, בנושאים שונים ובהם תנ"ך, גמרא, פילוסופיה מערבית, מחשבת ישראל, ספרות עברית, יצירות מופת בספרות העולם, ציונות וחסידות. כמו כן, התוכנית שמה דגש על עצמאות בלימוד ועל עיסוק בזהות ובאקטיביזם חברתי ברוח הרעיונות והערכים הנלמדים בבית-המדרש.

#### תוכנית אלול

תוכנית אלול מתקיימת מראש חודש אלול ועד ליום הכיפורים. התוכנית, שהחלה לפעול בשנת 2007, גדלה עם השנים וכיום לוקחים בה חלק כ-250 צעירות וצעירים מדי שנה, המחולקים בין כמה קמפוסים שונים: אלון, יער ירושלים וקיבוץ נתיב הל"ה. בעבר תוכניות אלול התקיימו גם בקמפוסים שונים ששכנו, בין היתר, בחוקוק, חנתון, עין צורים, נס הרים ושדה בוקר.

### קהילת הבוגרות והבוגרים

קהילת המדרשה מונה אלפי אנשים. הקהילה מורכבת בעיקרה מבוגרי התוכניות אך פעילותה פתוחה לכל החברה הישראלית. מוקדי הפעילות המרכזיים נמצאים בירושלים, תל-אביב, באר שבע וחיפה. 

בירושלים ובתל-אביב יש למדרשה מרכזים פיזיים המכונים מבוע הירושלמי ו-מבוע התל אביבי, המתפקדים לאורך השנה כבתי-מדרש קהילתיים שמתקיימים בהם שיעורים, אירועי תרבות, התכנסויות חברתיות ותפילות ערב שבת. פעילות קהילת הבוגרים מתקיימת כשילוב בין צוות המדרשה לבין מתנדבים ופעילים.

### אירועי שיא

לצד האירועים השוטפים המתקיימים כל העת בקהילת המדרשה, ישנם כמה אירועי שיא גדולים לאורך לוח השנה היהודי:

* יום כיפור – המדרשה מקיימת בירושלים ובתל-אביב תפילות ולימוד לאורך יום כיפור, שמשתתפים בהם אלפי אנשים בשנה. במקביל לתפילה השואפת להביא לידי ביטוי ניגונים מסורתיים לצד ניגונים מתחדשים ונוסחי עדות מגוונים, מתקיימים לאורך החג שיעורים מגוונים המועברים על ידי בוגרות ובוגרי המדרשה.
* פורים – בפורים מתקיימת חגיגה קהילתית הכוללת קריאת מגילה, התוועדות ובה לימוד וניגונים ומסיבת ריקודים.
* יום העצמאות – מאז שנת 2014 המדרשה מקיימת בירושלים אירוע פתוח לקהל בשעות שבין מוצאי יום הזיכרון ויום העצמאות. האירוע מתחיל לקראת צאת יום הזיכרון במעגלי שיח, לימוד ושירה, במרכזו טקס מעבר המבדיל בין יום הזיכרון ליום העצמאות, שלאחריו תפילת הלל חגיגית ואחריה מסיבת ריקודים ישראלית. ביום העצמאות עצמו המדרשה מובילה אירועים של תפילה, לימוד וקריאת מגילת העצמאות בטעמים מסורתיים.

**בתי המדרש:** מדי שנה מצטרפים אל קהילת הבוגרים כ-300 יוצאי תוכניות המדרשה ואחרים. הם חלקם לוקחים חלק פעיל ב 'בתי פרת' - בתי מדרש קהילתיים לבוגרים. כיום קיימים שלושה בתי מדרש במוקדים שונים בארץ: ירושלים, תל אביב ובאר שבע.

**עשרת ימי תודה:** מיזם "עשרת ימי תודה" שאוב מתוך המסורת של עשרת ימי תשובה, ומבקש להכניס ללוח השנה העברי מסורת ישראלית חדשה בעשרת הימים שבין יום השואה ליום העצמאות. מטרתם של עשרת ימי תודה היא להציע את מונח התודה על היבטיו השונים כמענה תוכני ורעיוני לזמנים הטעונים מבחינה לאומית - הימים שבין יום השואה ליום העצמאות. 'עשרת ימי תודה' מציעה להפוך את התודה לפעולה ממשית ומקובלת בשגרת היומיום, ליחיד ולחברה, ומציעה עשרה ימים של פרספקטיבה חיובית. במסגרת עשרה ימים אלו מתקיימים מפגשי לימוד ושיח במוקדים השונים של המדרשה, ברחובות ובערים השונות.

ראו גם
------

* פרחחי המעיין - להקת בוגרי מדרשת בית פרת

קישורים חיצוניים
----------------

* אתר בית פרת - מדרשה ישראלית
* אנשיל פפר, מדרשת עין פרת - המקום בו באים ללמוד אחרי שירות צבאי מפרך, באתר הארץ, 22 בספטמבר 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011437813805171

 |



1. ↑  "[...] מבקשת להיות ביתם ובית מדרשם של בנות ובני הזרם המרכזי המתחדש, ומבקשת לחזק, לכוון ולהעצים את התנועה הזו של החברה הישראלית. בית המדרש מקדם העמקה, חזון, מנהיגות ואידיאולוגיה, אך בעיקר שואף להיות קהילה ובית עבור אותם ישראלים חדשים-מתחדשים". בדף על המדרשה
2. ↑   הולכות בחצות - ראיון בגל"צ עם אביגיל דגן-חדד, אחת מהמרצות הקבועות של המדרשה, על השם החדש, סרטון בערוץ "מבוע - בית מדרש ישראלי", באתר יוטיוב (אורך: 08:33)
3. ↑   הרב בני לאו והפייטנית יהלה לחמיש על יום כיפור בבית פרת, סרטון בערוץ "מבוע - בית מדרש ישראלי", באתר יוטיוב (אורך: 20:09)
4. ↑   שירה ברששת בראיון בגל"צ על יום הכיפורים במדרשה, סרטון בערוץ "מבוע - בית מדרש ישראלי", באתר יוטיוב (אורך: 08:10)